Þrjátíu prósent starfa hafa tapast í Úkraínu frá innrás Rússa í landið í febrúar, að mati Alþjóðavinnumálastofnunarinnar. Ástandið á enn eftir að versna - dragist stríðið á langinn. Það hefur einnig áhrif á atvinnulíf í nágrannaríkjum Úkraínu.
Fyrsta skýrsla Alþjóðavinnumálastofnunarinnar ILO um atvinnuástandið í Úkraínu eftir innrás Rússa kom út í dag. Samkvæmt henni hafa 4,8 milljónir starfa tapast, meðal annars vegna aukinna efnahagserfiðleika og fólksflótta. Á sjöttu milljón landsmanna hefur flúið til annarra landa. Stofnunin áætlar að ef stríðið dregst á langinn verði áhrifin enn víðtækari eða að allt að sjö milljónir starfa tapist. Ljúki hernaðaraðgerðum fljótlega sé útlit fyrir að 3,4 milljónir endurheimtist. Það svari þá til 8,9 prósenta atvinnuleysis.
Fram kemur að innrásin hafi áhrif á atvinnulíf í nágrannaríkjum Úkraínu, þar sem fjöldi flóttamanna heldur til um þessar mundir. Áhrifa gætir einnig í löndum í Mið-Asíu, sem eru háð samskiptum við Rússland.
ILO hrósar í skýrslunni stjórnvöldum í Úkraínu fyrir að hafa haldið félagslega kerfinu gangandi þrátt fyrir ærna erfiðleika. Sömuleiðis hafi atvinnurekendur og samtök launafólks gert sitt besta til að halda fólki í vinnu. Stofnunin ætlar að halda áfram að veita Úkraínumönnum þann stuðning sem hún getur til að halda hjólum efnahagslífsins gangandi. Hún tilkynnti í mars að allri tæknilegri samvinnu við Rússa hefði verið hætt vegna innrásarinnar.
Alþjóðavinnumálastofnunin áætlar að hátt í fimm milljónir starfa hafi tapast í Úkraínu frá því að rússneski herinn réðst inn í landið. Dragist stríðið á langinn á atvinnuástandið eftir að versna enn frekar, þar á meðal í nágrannaríkjunum.